Hverken NAV eller Statistisk sentralbyrå har oversikt over sykefraværet.

NETTAVISEN MENER: Sykefravær koster samfunnet anslagsvis 22 milliarder kroner i året og er en het politisk konfliktsak. Men akkurat nå aner vi ikke om fraværet går opp eller ned.

De siste fullstendige tallene er fra 2014, og viser at en av seks fraværsdager skyldes såkalt egenmeldt fravær - altså sykefravær der arbeidstakerne selv melder seg syk.

Les også: Nav har ikke publisert ny sykestatistikk siden 2014

Etter den tid finnes ikke tall for det totale sykefraværet. «NAV publiserer ikke ny sykefraværstatistikk i 2016», heter det på nettsidene deres.

Utrolig nok kan verken Statistisk sentralbyrå eller NAV produsere statistikk som viser hvor stort sykefraværet var i prosent for 2015 og 2016.

Les selv: Sykefraværsstatistikk

Den manglende statistikken skjuler enorme tap for samfunnet og bedriftene. Regelverket tilsier at arbeidstakerne får full lønn under sykefravær, mens bedriftene må ta regningen selv de 16 første dagene av fraværet.

NAVs statistikk viser bare hvor mange sykepengedager som er betalt av folketrygden. I andre kvartal i år var det snakk om 8,3 millioner arbeidsdager. Hvis det er representantivt, utgjør sykefraværet rundt 25 millioner tapte dagsverk - og tilsvarende utbetalinger fra det offentlige.

Her er statistikk: Sykepengedager betalt av folketrygden

Kvinner står for 2/3 av alt sykefravær, og det er store forskjeller mellom fylkene.

Men dette er vel å merke kun sykefravær som har gått over 16 dager. Hva som har skjedd med det totale sykefraværet er helt i det uvisse. Vi vet eksempelvis ikke om tendensen til at legene har blitt strengere - mens arbeidstakerne ikke har blitt det - har fortsatt etter 2014.

Dette er siste tilgjengelig statistikk. Den viser at det legemeldte fraværet sank fra 2003 og utover, mens det egenmeldte holdt seg stabilt eller økte. Hvordan det har gått siden, kan verken NAV eller SSB svare på.

Hullet i statistikken griper rett inn i de politiske partienes programarbeid som pågår nå. De skal altså lage program for neste stortingsperiode uten å ha håndfaste fakta på egenmeldt sykefravær. Det er for dårlig.

- På grunn av endringer i datagrunnlaget kan SSB foreløpig ikke publisere tall for sykefraværprosenten, som er det viktigste måltallet for syhkefraværet, innrømmer Statistisk sentralbyrå.

Her kan du lese forklaringen: Endringer i sykefraværstatistikken

Det verste er at sykefraværet, som allerede ligger helt på topp i Europa, faktisk kan være enda høyere enn tidligere antatt. Annen statistikk (AKU) indikerer at sykefraværet kan være 15-20 prosent høyere enn det man trodde.

Denne grafikken viser avviket mellom de ulike målemetodene, go tyder på at sykefraværet er 15-20 prosent høyere enn tidligere antatt. Foto: Statistisk sentralbyrå

Hvis sykefraværet egentlig er vesentlig høyere enn tidligere antatt, så er det en skjult kostnad på flere milliarder kroner - en kostnad som for det meste er tatt av bedriftene (som må betale full lønn fra første dag for egenmeldt fravær).

Nettavisen mener at sykefravær er en politisk svært viktig statistikk. Derfor er det for dårlig når NAV og Statistisk sentralbyrå ikke kan fortelle hva sykefraværet er.

Hva mener du? Er norske sykelønnsordninger for gunstige, eller er det rimelig at folk får betalt full lønn fra første fraværsdag?